**מנחם מנדל ראטה** (נהגה **רוֹט**) (י"ב באייר תשנ"א - 26 באפריל 1991) הוא מוזיקאי חסידי, קומזיצר בסגנון קרליבך.

ביוגרפיה
--------

אביו של מנדל הוא הרב גדליה משה ראטה, האדמו"ר משומרי אמונים-אשדוד, בנו של רבי אברהם חיים ראטה ואמו היא בתו של רבי אליעזר זאב רוזנבוים מראחוב.

למד בתלמוד תורה של חסידות מכנובקה, במכינה לישיבה עבר לתלמוד תורה של חסידות בעלזא, בישיבה קטנה ובישיבה גדולה למד בישיבת טשרנוביל בבני ברק.

נישא והתגרש זמן קצר לאחר מכן.

### פרסומו

רוט התחיל להתפרסם בעקבות קומזיצים שפרסם. בקליפים נוספים שפרסם, הוא מציג את יסודות תפיסות עולמו שלטענתו מיוסדים על הגותה של משנת איזביצא, והוא מלווה אותם בנגינה ושירה. לטענתו מי שהיווה בשבילו הדמות המרכזית להשראה הוא שלמה קרליבך, אשר דרכו אף נחשף להגותה של איזביצא.

מנדל מרבה לכתוב בנושאים הגותיים ואקטואליים, הכוללים לעיתים ביקורת על החברה החרדית. בעבר פרסם טור באתר בחדרי חרדים בשם 'הבלוג של המשפיע'. הנושאים שהעלה עוררו לא פעם שיח נרחב ברשת, כאשר יש המבקרים אותו על השקפותיו. 

מנדל כתב מספר פעמים שהוא חש מימי נעוריו קשר עמוק לשבתי צבי, ויתכן שהוא גלגול או 'ניצוץ' שלו, תחושה שהתעצמה אצלו יותר אחרי חוויה פסיכדלית עזה, אותה שיתף בפוסט מפורט

בבחירות לכנסת ה-21 פתח מטה למען מפלגת עוצמה יהודית, הוא אף טען כי זו הייתה דעתו של סבו האדמו"ר רבי אברהם חיים ראטה משומרי אמונים.

כמוזיקאי
--------

את שירו הראשון הלחין בגיל 17, על המילים "וחיכיתי לה' וקויתי לו".

הפיק כמה קליפים מוזיקליים המשלבים קטעי הצגה, ביניהם הקליפ על השיר שאותו הלחין "מנחה" שבו מוצגים חיי עיירה יהודיים כאשר היהודים ממהרים לתפילת מנחה מעיסוקיהם הקליפ מבוסס על מאמרו של הבעל שם טוב המדבר בחשיבות של יהודי העוסק בעסקו ולפני השקיעה נזכר שלא התפלל מנחה ופורש לקרן זווית ומתפלל מנחה ו"מלאכים ושרפים חרדים מפניו". השיר התפרסם גם באלבומו של שלומי גרטנר.

כן פרסם קליפ עם שיר שהלחין על המילים "כלו עיני לאמרתך", הממחיש את חיי היהודים בתקופת הקנטוניסטים. בהצגה זוטא של שלושה אחים יתומים שנפגשים בשנית לאחר שהאחד נחטף בילדותו, השני יצא בשאלה ונתפס בגנבה, והשלישי מואשם ברצח בעלילת דם.

אחר רציחתו של דביר שורק הלחין שיר על המילים "ארץ על תכסי דמם". לאחר פיגוע הדריסה בשכונת רמות הוא הוציא את השיר לאור.

אחר אסון מירון בשנת תשפ"א הלחין את השיר "וידום אהרן".

במטרה להעלות למודעות את הבעייתיות שבהרחקת ילדים נושרים מהבית, הוציא את הקליפים "לך לך", ו"יאסעלע" (בו שר יחד עם מיכאל שניצלר).

בקיץ תשפ"ב הוציא את השיר "ליבא" (אהבה) העוסק בצורה גלויה באהבה ובקשר זוגי, דבר שנחשב לטאבו בציבור החרדי. השיר עורר סערה וספג ביקורת רבה.

במלחמת חרבות ברזל הוציא את השיר "ושבו בנים" עם תפילה להשבת החטופים, בהמשך גם הוציא את השיר "העם הזה" שמדבר על האהבה שיש לו לעם היהודי, והשאלות שצצות בעקבותיו, השיר יוצר על רקע המחלוקות הפוליטיות סביב נושא הגיוס ומתפלל לאיחוד העם.

קישורים חיצוניים
----------------

* כתבה בערוץ 20 על מענדל ראטה
* ראיון עם מענדל ראטה בחדרי חרדים כ"א תשרי תשע"ז
* ראיון עם מענדל ראטה ב"כל הזמן" י"ז תשרי תשע"ז
* ר׳ מענדל ראטה בראיון חג פסח תשע"ו לאתר JDN, סרטון באתר יוטיוב, 28 באפריל 2016
* ברחובה של עיר: המשפיע לצד איש החסד מתחננים "מנע מגיפה" באתר רדיו קול חי, ב' באייר ה'תש"פ.
* שלמה זינגר, ‏היוצר והאמן מענדל ראטה בקליפ מרגש על אסון מירון: "וידום אהרן", באתר JDN‏, י"ג בסיוון ה'תשפ"א; 24 במאי 2021.
* Mendel Roth | מענדל ראטה - העם הזה, סרטון באתר יוטיוב

הערות שוליים
------------

1. ↑  תהום אל תהום קורא בקומזיץ.
2. ↑  הבלוג של המשפיע באתר בחדרי חרדים.
3. ↑  כשמנדל רצה להוציא ספר מכל מאמריו שכתב ב'בלוג של המשפיע' הוא כתב: "רבים הם העומדים ומתריעים בפניי: מענדי, אתה משחק עם אש. המערכת תשרוף אותך. אתה לא מכיר אותם. אין חמלה בסיפורים כאלו. הם ימחקו אותך בבת אחת ולא תהיה לך דרך חזרה. אל תשרוף את עצמך". אחרי שנה וחצי: הבלוג של המשפיע נפרד מכם לשלום • ועכשיו הספר?, באתר בחדרי חרדים, 4 בפברואר 2018.
4. ↑  מנדל ראטה בדף הפייסבוק
5. ↑  מנדל ראטה בדף הפייסבוק
6. ↑  צילום מסך של הפוסט
7. ↑  "עוצמה יהודית – פון אונזערע" באתר קול ברמה.
8. ↑  וחיכיתי לה'.
9. ↑  מנחה הקליפ הרשמי.
10. ↑  מנחה - שלמה גרטנר.
11. ↑  כלו עיני ביוטיוב.
12. ↑  ארץ אל תכסי דמם ביוטיוב.
13. ↑  וידום אהרן.
14. ↑  לך לך ביוטיוב.
15. ↑  יאסעלע
16. ↑  האמן והיוצר מענדל ראטה בסינגל קליפ מרגש - "ליבע ניגון" - רדיו גאולה, באתר רדיו גאולה FM, ‏4 במרץ 2022
17. ↑   מענדל ראטה בראיון גלוי לב | הפודקאסט של טוקר, סרטון בערוץ "מנחם טוקר הערוץ הרשמי | Toker.FM", באתר יוטיוב (אורך: 47:30)
18. ↑   מענדל ראטה בראיון אצל רפי רשף בערוץ 12 על שיר האהבה החדש שלו - ליבע ניגון, סרטון בערוץ "Mendel Roth - מענדל ראטה", באתר יוטיוב (אורך: 04:23).
19. ↑  מענדל ראטה מתפלל לשוב החטופים.
20. ↑  Mendel Roth מענדל ראטה - העם הזה